**ÅRSMELDING FRA SBF- 2020**

2020 har vært et litt annerledes år for alle, også for oss i Stavangerbarnehagenes foreldreforening (SBF). Med koronatiltak som inntrådte 12.03, har vi måttet holde møtene digitalt, men vi har heldigvis klart å gjennomføre alle planlagte møter og aktiviteter, fortsette å være i kontakt med barnehageforeldre og jobbe videre med våre hjertesaker.

Vår Facebook-side er fortsatt vår viktigste kommunikasjonskanal mot barnehageforeldre og vi opplever fortsatt mye engasjement i aktuelle saker, i tillegg til spørsmål knyttet til korona-tiltak i både private og kommunale barnehager.

SBF har jevnlig møte med barnehageadministrasjonen og har fast plass i Utvalg for oppvekst og utdanning. Her har vi anledning til å fremme foreldrenes syn i saker som angår barnehage.

Noen av sakene som har vært viktige for oss i året som har gått har vært de følgende:

**Barnehageopptak, rett til barnehageplass og nærbarnehage**Ihht. barnehageloven har barn født til og med november det året det søkes om barnehageplass, rett til å få plass i barnehage, hvilket gjør at barn født i desember må vente til de nesten blir to år før de normalt vil få tilbud om plass i barnehage. Forskning viser at barn født i desember har dårligere vilkår gjennom hele skolegangen. Den ulempen det er å være født sent på året kombinert med at disse barna får ett år mindre med viktig pedagogisk tilbud i barnehage, vil bare øke forskjellen i deres utvikling og samspill trening ift. andre barn. Vi ønsker derfor en endring i loven/vedtektene slik at desemberbarn også har rett til barnehageplass fra fylte ett år.

Vi mener for øvrig at det er viktig for både foreldre og barn å ha løpende barnehageopptak i Stavanger Kommune. Det har vært en av våre hjertesaker lenge. Mange foreldre må søke om ubetalt foreldrepermisjon, hvilket har konsekvenser for ferie- og pensjonsopptjening og kan føre til bortfall av rett til sykepenger. Når andre kommuner har innført to barnehageopptak i året, har ikke Stavanger Kommune klart å gjøre det enda. I møte med barnehageadministrasjonen har vi bedt kommunen vurdere muligheten for å ha mer enn én søknadsfrist for opptak. For å få dette til må vedtektene endres, og vi vil fortsette å bruke stemmen vår til å påvirke den politiske agendaen slik at denne saken prioriteres framover.

Vi kjenner til mange tilfeller hvor barna innplasseres i barnehager som er for langt unna fra både hjemmet og foreldrenes jobb slik at det, praktisk sett, er umulig å benytte seg av tilbudet. I samtale med barnehageadministrasjonen, har vi bedt om et bedre saksbehandlingssystem som tar med i vurdering foreldrenes arbeidsplass eller kortest kjørevei barnehage-jobb, for eksempel. Da et slikt system ikke er mulig nå, vil kommunen prøve å gjøre en bedre jobb med å informere foreldrene om at de kan benytte seg av «merknader» feltet i søknaden til å gi saksbehandlere flere opplysninger som kan tas med i vurderingen og innplassering. Vi vil likevel fortsette å jobbe med å argumentere for bedre saksbehandling i barnehageopptaket slik at alle barna med rett til barnehageplass kan benytte seg av tilbudet.

**Omorganisering av styrket barnehagetilbud**Ressurssenter for styrket barnehagetilbud i Stavanger er foreslått avviklet ila 2021. Vi i SBF er med i referansegruppen hvor vi har fått mulighet til å komme med innspill om mulige fordeler og ulemper ved omorganiseringen av det spesialpedagogiske tilbudet. Vi mener at det er viktig at foreldreperspektivet tas med i betraktning i denne prosessen og prøver derfor å nå ut til så mange foreldre som mulig gjennom våre kommunikasjonskanaler og dele den informasjonen vi har om omorganiseringen.

SBF mener at nedlegging av Ressurssenteret ikke vil være til barnas fordel. Barnehagene vil miste et viktig støtte og samarbeidspartner, samtidig som virksomhetsledere vil belastes med enda mer arbeidsoppgaver - det er en kjent problematikk at det brukes for mye tid i administrativ ledelse i barnehagene, noe som går ut over det pedagogiske tilbudet. Omorganiseringen kan føre til en innsparing av ressurser til ledelse og administrasjon, men vi kan ikke se hvordan dette vil føre til faglig heving eller pedagogisk utbytte. At de private barnehagene i tillegg ikke vil delta i den nye organiseringen det første året, vil medføre til at mange barn mister et viktig tilbud.

Noen innspill fra SBF ang. omorganisering av styrket barnehagetilbud og nedlegging av Ressurssenteret:

* Større arbeidsbelastning for virksomhetsledere kan påvirke deres lederutøvelse, mtp at de i tillegg har personalansvar. Det er viktig at personalet blir riktig ivaretatt og får nok støtte fra ledelsen slik at de kan imøtekomme barnas behov fullt ut.
* Når ressurssenteret legges ned, vil spesialpedagogene kunne miste fagfelleskap, veiledning og kompetanseheving som ressurssenteret tilbyr pr i dag.
* Ved en omorganisering, vil spesialpedagogene ha et ansettelsesforhold i de forskjellige barnehagene, hvordan vil da kommunen dra best nyte av deres spisskompetanse når det ikke er mulig å flytte/sende dem hvor det trengs?
* Det er fare for at denne kompetansen ikke vil være tilgjengelig for private barnehager.

**FILIORUM – Senter for barnehageforskning, UiS**SBF har blitt invitert til å delta i referansegruppa til FILIORUM. FILIORUM driver med spennende forskning innen barnehagefeltet og mandatet for referansegruppa er å komme med tilbakemeldinger om hva som rører seg og er viktig i praksisfeltet. Som deltakere i denne gruppen har vi en gyllen mulighet til å komme med innspill om det som vi mener er viktig for barnas trivsel i barnehagehverdagen og på den måten påvirke retningen til forskning.

FILIORUMs arbeid er viktig for å bidra til kompetanseheving. Derfor har vi spilt inn emosjonell- og ledelseskompetanse hos pedagogiske ledere som et mulig forskningstema. Vi vil fortsette å delta i disse møtene framover og håper på at flere engasjerte foreldre vil komme med innspill til andre forskningstema.

SBF vil delta i konferansene som FILIORUM arrangerer ila 2021.

**Digitale verktøy for kommunikasjon mellom foreldre og personale i barnehage**Vi lever i en digitalisert verden nå og ønsker å benytte oss av digitale verktøy til å opprette bedre og effektive kommunikasjonskanaler med barnehagen. Det er mange private barnehager som allerede har innført bruken av apper til kommunikasjon og deling av informasjon med foreldre og foresatte. Vi i SBF ønsker å bidra til en mer praktisk hverdag for alle foreldre ved å argumentere for bruken av disse verktøy også i kommunale barnehager. I samtaler med barnehageadministrasjonen, har vi gitt innspill om at dette er noe foreldrene har nytte av og gjerne skulle ønsker å få iverksatt. Av hensyn til personvern (GDPR) har kommunen tidligere valgt å ikke benytte apper i kommunikasjon med foreldre, og har dessverre ikke kunnet arbeide videre med saken i 2020 pga. Koronapandemien. Nå har Stavanger Kommune ansatt en ny rådgiver som vil ha GDPR som et av sine ansvarsområder og vi håper på at kommunen vil nå velge å jobbe videre med denne saken.

**Private barnehager**

Som nevnt i årsmøtet 2019, er SBF opptatt av at det må bygges inn mekanismer i barnehageloven som gir kommunene reell styringsrett over private barnehager. Ved en reduksjon i etterspørselen av barnehageplasser har kommunen ikke muligheter til å avvikle private barnehageplasser, kun kommunale. Vi vil fortsette å argumentere for en endring i barnehageloven slik at kommunene kan stille vilkår og ha styringsrett over vedtektene eller i det minste kriterier for fastsettelse av retningslinjer til private barnehager – noe som kan også føre en mer transparent saksbehandling av søknader om barnehageplass.

**Barnehagekapasitet**

Det ser ut som at Stavanger Kommune har behov for å neddimensjonere barnehageplasser i høsten 2021 også. Heldigvis vil det kun avvikles 75 barnehageplasser i stedet for 150 som først planlagt. Foreldrene vil bli involverte i prosessen og vi har påpekt til kommunen hvor viktig det er å ha god kommunikasjon med foreldre i slike prosesser.

Vi stiller spørsmålstegn med perspektivet som ligger til grunn for slike justeringer. Vi er også kritiske til den befolkningsfremskrivningen.

**Koronatiltak i kommunale og private barnehager**Vi har fulgt nøye med hvordan smittevernreglene har blitt gjennomført i kommunale og private barnehager og har vært i kontakt med mange engasjerte foreldre. Blant de henvendelser vi har fått, har åpningstider og matservering vært to av de mest gjennomgående. Vi har vært i kontakt med barnehagesjefen og videreformidlet foreldrenes spørsmål og bekymringer i denne perioden, og argumentert for en mer standardisert praksis i barnehagene ift. hvordan tiltakene gjennomføres. SBF har opplevd at det har vært nyttig å ha faste møter med barnehageadministrasjonen i denne perioden og ønsker å fortsette å høre på foreldrenes innspill.

**Andre saker**

I tillegg til de nevnte sakene over har SBF jobbet med og gitt innspill knyttet til følgende temaer:

* Barnehageopptaket
* Barnehagebruksplanen
* Referansegruppe tverrfaglig barnehage team
* Foreldreundersøkelsen

**Oppsummering**

Dette året har Koronapandemien preget styremøtene til SBF, også møtene med barnehageadministrasjonen. Det har vært mange spørsmål fra foreldre og samtaler med barnehageadministrasjonen rundt Koronatiltak. Til tross for pandemien, har vi klart å gjennomføre alle planlagte møter med forskjellige samarbeidsgrupper og vi opplever det å ha vært et lærerikt år. Vi ønsker å fortsette å være foreldrenes talerør for stadig bedre barnehager og vil jobbe videre med å nå ut til flere foreldre i 2021. Vi vil jobbe med å markedsføre oss bedre i år og vil investere litt i nye brosjyrer, osv.

**Sekretariat og styre**

SBF har et sekretariat med begrensede midler, finansiert av kommunen gjennom årlig tildeling. Vi har hatt administrativ ansatt som holder tak i det administrative arbeidet og legger til rette for at foreldrene i styret kan fokusere på å fremme de sakene som vi prioriterer. Det er derfor en viktig sak for oss å opprettholde en finansiell støtte til SBF. Det er helt avgjørende å ha en medarbeider i sekretariatet for at SBF skal kunne opprettholde dagens nivå av aktiviteter. Styret har ikke mottatt honorar eller annen godtgjørelse for sitt arbeid.

Styret har hatt 7 møter i 2019.

**Årsmøtet**I år vil årsmøtet foregå digitalt grunnet koronapandemien. Hedvig Montgomery vil holde foredrag med tema «Foreldremagi for barnehagebarn».

I etterkant av foredraget, vil det gjennomføres valg av nye representanter for styret.

**Styrets medlemmer**

* Rosa C. Andrade (leder)
* Johannes N. Finne (nestleder)
* Hanne T. Heikkila
* Ingrid Mellingen
* Marita Kongsgaard (kasserer)
* Monica Sirevåg
* Natalia Andrade
* Olaug Øyre
* Tina Erga